નાટકની વાર્તા ધીરુભાઈના પરિવારની આસપાસ ફરે છે. ધીરુભાઈ વિધુર છે તો તેમનો દીકરો બકુલેશ પણ વિધુર છે અને બકુલેશનો યુવાન દીકરો પાર્થ પરણવા માગે છે, પણ તેને કોઈ દીકરી આપવા રાજી નથી. માત્ર પુરુષોના આ ઘરમાં આખો દિવસ ચડભડ ચાલ્યા કરે છે અને આ ચડભડથી થાકીને એક દિવસ દાદા ધીરુભાઈ નક્કી કરે છે કે તે લગ્ન કરીને ઘરમાં વહુ લઈ આવશે. એવું જ દીકરો બકુલેશ નક્કી કરે છે અને સામા પક્ષે પાર્થ પણ બસ આ જ સમયગાળામાં પ્રેમમાં પડે છે. ધીરુભાઈની જિંદગીમાં રૂપા આવી છે, બકુલેશની લાઇફમાં લીના આવી છે તો પાર્થને પિયુ નામનો પ્રેમ મળ્યો છે. બસ, હવે ધમાલ શરૂ થાય છે. સૌને પોતાનું ઘર વસાવવું છે અને સૌકોઈ ઘર વસાવીને બીજાની જિંદગીમાં રાહત આપવા માગે છે, પણ આ રાહત આપવાની દિશામાં આગળ વધવા જતાં અઢળક ડખા શરૂ થઈ જાય છે અને એ ડખા વચ્ચે અનેક ઘટનાઓ એવી પણ બને છે જે તકલીફોમાં પણ રમૂજ ભરે છે. આજે સાંજે ૭.૪૫ વાગ્યે તેજપાલ ઑડિટોરિયમમાં ‘જો બકા પરણવું તો પડે જ!’ ઓપન થશે.